รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบบริษัท อีสเทิร์นไวร์ จำกัด (มหาชน)
ได้รับการเแต่งตั้งจากคณะกรรมการบริษัท ประกอบด้วยกรรมการอิสระของบริษัท จำนวน 3 ท่าน
ซึ่งมีกรรมการสองท่านที่มีความรู้ความชำนาญด้านบัญชีและการเงิน
โดยทุกท่านมีคุณสมบัติครบถ้วนและไม่ได้เป็นผู้บริหาร พนักงาน หรือที่ปรึกษาใด ๆ ของบริษัท
รวมทั้งไม่มีผลประโยชน์หรือส่วนได้เสียไม่ว่าทางตรงหรือทางอ้อม
ทั้งในด้านการเงินและการบริหารงานของบริษัท ดังนี้

นายธาร อัสธีรวัฒน์ กรรมการอิสระ เป็น ประธานกรรมการตรวจสอบ

ดร.วิจิตร เตชะเกษม กรรมการอิสระ เป็น กรรมการตรวจสอบ

ผศ.ดร.ภูษิต เลิศวัฒนารักษ์ กรรมการอิสระ เป็น กรรมการตรวจสอบ

ในรอบปี 2551 คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบตามที่ได้รับมอบหมายจากคณะกรรมการบริษัท
ซึ่งได้อ้างอิงแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
เพื่อให้บริษัทมีการกำกับดูแลกิจการที่ดี และได้จัดให้มีการประชุมคณะกรรมการตรวจสอบรวม 3 ครั้ง
โดยมีจำนวนครั้งที่กรรมการตรวจสอบแต่ละท่านเข้าร่วมประชุม ดังนี้

จำนวนครั้งที่เข้าร่วมประชุม

นายธาร อัสธีรวัฒน์ * 2/2

ดร.วิจิตร เตชะเกษม * 2/2

ผศ.ดร.ภูษิต เลิศวัฒนารักษ์ * 2/2

* ได้รับการแต่งตั้งเป็นกรรมการตรวจสอบ เมื่อวันที่ 3 กันยายน 2551

ผลการปฏิบัติงานของคณะกรรมการตรวจสอบที่เป็นสาระสำคัญ สรุปได้ดังต่อไปนี้

1. สอบทานงบการเงินรายไตรมาสและงบการเงินประจำปี 2551
ของบริษัทและบริษัทย่อยเพื่อให้มั่นใจว่ารายงานทางการเงินของบริษัทและบริษัทย่อยได้จัดทำขึ้นตามมาตรฐานการบัญชีที่รับรองโดยทั่วไปรวมทั้งมีการเปิดเผยข้อมูลในงบการเงินอย่างเพียงพอ
ถูกต้อง ครบถ้วน และเชื่อถือได้

2. สอบทานให้บริษัทมีระบบการควบคุมภายในที่เหมาะสม มีประสิทธิภาพและประสิทธิผล
โดยได้รับรายงานผลการตรวจสอบและการดำเนินงานของฝ่ายตรวจสอบภายในเป็นประจำ

3. ให้ความเห็นบริษัทเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายอื่นใดที่เกี่ยวข้องกับธุรกิจของบริษัท

4. ให้ความเห็นบริษัทเกี่ยวกับการเข้าทำรายการระหว่างบริษัทกับบริษัทที่เกี่ยวข้องกัน
เพื่อให้มั่นใจว่า
บริษัทได้ดำเนินการตามเงื่อนไขทางธุรกิจปกติและตามหลักเกณฑ์ที่ตลาดหลักทรัพย์แห่งประเทศไทยกำหนด

5. พิจารณาและอนุมัติแผนการตรวจสอบประจำปีของฝ่ายตรวจสอบภายใน
ซึ่งได้จัดทำขึ้นตามระดับและแนวความเสี่ยง
และมีการปรับแผนการตรวจสอบอย่างเหมาะสมและสอดคล้องกับความเสี่ยงที่เปลี่ยนแปลงไป

6. พิจารณาคัดเลือกและเสนอ นายณรงค์ หลักฐาน ผู้สอบบัญชีรับอนุญาตเลขที่ 4700 และ/หรือ
นางสาวมะลิวรรณ พาหุวัฒนกร ผู้สอบบัญชีรับอนุญาตเลขที่ 4701 แห่งสำนักงาน บริษัท เอ็นพีเอส
สยาม สอบบัญชี จำกัด เป็นผู้สอบบัญชีบริษัท ประจำปี 2552 และเสนอกำหนดค่าตอบแทน
เพื่อให้ความเห็นต่อคณะกรรมการบริษัทในการขออนุมัติต่อที่ประชุมสามัญผู้ถือหุ้นให้แต่งตั้งผู้สอบบัญชีรับอนุญาตของบริษัท
ประจำปี 2552

ในการปฏิบัติงาน
คณะกรรมการตรวจสอบได้ประชุมร่วมกับผู้สอบบัญชีของบริษัทกับผู้ตรวจสอบภายในและกับผู้บริหารอย่างสม่ำเสมอ
และได้รับการยืนยันว่าได้มีการเปิดเผยข้อมูลที่โปร่งใสและได้รับความร่วมมือจากฝ่ายบริหารด้วยดี

คณะกรรมการตรวจสอบขอเรียนให้ทราบว่า ได้ปฏิบัติหน้าที่ตามที่ได้รับมอบหมายในฐานะคณะ
กรรมการตรวจสอบอย่างอิสระ และได้ให้ความเห็นต่างๆ
แก่ทุกฝ่ายตามข้อเท็จจริงและตามแนวทางปฏิบัติที่ดีของคณะกรรมการตรวจสอบดังกล่าวข้างต้น
เพื่อประโยชน์ต่อบริษัท ผู้ถือหุ้นทุกราย และผู้มีส่วนได้เสียอื่นๆ อย่างเหมาะสมแล้ว

ในนามคณะกรรมการตรวจสอบ

( นายธาร อัสธีรวัฒน์ )

ประธานกรรมการตรวจสอบ

ในการประชุมคณะกรรมการบริษัท ครั้งที่ 2/2552 เมื่อวันที่ 26 กุมภาพันธ์ 2552
คณะกรรมการตรวจสอบ 3 ท่าน
ร่วมกับคณะกรรมการบริษัทพิจารณาและสอบทานการบริหารจัดการระบบควบคุมภายในองค์กรด้านต่างๆ
ได้แก่ การควบคุมภายในด้านองค์กรและสภาพแวดล้อม ด้านบริหารความเสี่ยง
ด้านการควบคุมการปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และด้านระบบการติดตาม ปรากฏว่าบริษัทมีการบริหารงานอย่างเป็นระบบ
โดยมีเป้าหมายที่ชัดเจนในการกำหนดทิศทางในการดำเนินงานเพื่อให้มีประสิทธิภาพ
บริษัทได้เฝ้าติดตามเหตุการณ์ภายในและภายนอกองค์กรที่อาจมีผลกระทบอย่างต่อเนื่อง
คณะกรรมการบริษัทเห็นว่าบริษัทมีระบบการควบคุมภายในที่เพียงพอและเหมาะสมมีการดำเนินการปรับปรุงแก้ไขระบบงานตามที่ผู้ตรวจสอบระบบได้แนะนำและมีการประสานงานสอดคล้องกันอย่างเหมาะสม
จำแนกระบบการควบคุมภายในด้านต่างๆ ดังนี้

 ด้านองค์กรและสภาพแวดล้อม บริษัทมีการกำหนดโครงสร้างองค์กร หน้าที่ ผังการดำเนินงาน
ความรับผิดชอบ ตามลักษณะงาน มีระบบการอนุมัติ การจัดวางอำนาจหน้าที่อย่างชัดเจน
ซึ่งโครงสร้างพื้นฐานเป็นส่วนสนับสนุนให้มีระบบการควบคุมภายในที่ดี

 ด้านบริหารความเสี่ยง บริษัทมีการบริหารจัดการความเสี่ยงตามลักษณะของกิจการความ
เหมาะสมและประเภทของความเสี่ยงโดยประเมินจากปัจจัยภายใน ภายนอก
เพื่อหามาตรการป้องกัน และบริหารความเสี่ยงให้อยู่ในระดับที่ปลอดภัยต่อกิจการและพนักงานที่
องค์กรยอมรับได้ และไม่ส่งผลกระทบต่อการดำเนินงานของบริษัทเป็นสำคัญ

 ด้านการควบคุมการปฏิบัติงานของฝ่ายบริหาร
บริษัทกำหนดขอบเขตหน้าที่ของคณะกรรมการและฝ่ายบริหารตามลำดับขั้นอย่างชัดเจน
รวมถึงกำหนดอำนาจในการบริหารงานและอนุมัติรายการของแต่ละระดับตามความเห็นชอบของคณะกรรมการบริหารและคณะกรรมการบริษัท
เพื่อให้มีความโปร่งใส ดูแลผลประโยชน์ให้แก่ผู้ถือหุ้นและผู้มีส่วนได้เสีย
และไม่ก่อให้เกิดความขัดแย้งทางผลประโยชน์และผลประโยชน์ทับซ้อน

 ด้านระบบสารสนเทศและการสื่อสารข้อมูล
บริษัทมีการบริหารงานโดยนำสารสนเทศที่ทันสมัยและมีระบบการสื่อสารภายใน ภายนอกองค์กร
ที่รวดเร็ว และทันสมัย ได้มีการพัฒนาสารสนเทศอย่างต่อเนื่อง
เพื่อสนับสนุนองค์กรให้มีความคล่องตัวและเพิ่มศักยภาพในระบบงานและตอบสนองต่อการเติบโตของบริษัทที่
เห็นได้อย่างชัดเจน

 ด้านระบบการติดตาม บริษัทมีระบบการกำกับดูแลและวิธีการติดตามผล วิเคราะห์ข้อมูล
ประมวลและประเมินผล เพื่อจัดการบริหารงานได้อย่างมีประสิทธิภาพ
โดยให้ฝ่ายบริหารใส่ใจต่อการบริหาร จัดการที่รวดเร็วและสัมฤทธิ์ผลตรงตามเป้าหมาย
สามารถรายงานผลต่อคณะกรรมการบริษัทอย่างชัดเจนและสม่ำเสมอ

คณะกรรมการบริษัท ได้พิจารณาความเพียงพอระบบการควบคุมภายในของบริษัทอย่างสม่ำเสมอ
รวมทั้งจัดการบริหารงานให้เกิดระบบการควบคุมภายใน โดยมีการทบทวน ประชุมหารือ
ในเรื่องต่างๆ อย่างต่อเนื่อง
สร้างความมั่นใจในการบริหารเพื่อให้เกิดการเคลื่อนไหวในระบบงานอย่างมีประสิทธิภาพ
และประสิทธิผล

คณะกรรมการบริษัทมีความเห็นว่าบริษัทได้มีระบบการควบคุมภายในและการบริหารงานที่ดีเพียงพอในระดับที่เชื่อมั่นได้
อีกทั้งสามารถประเมินและมีระบบควบคุมความเสี่ยงที่องค์กรยอมรับได้
การตรวจสอบภายในและผู้สอบบัญชีของบริษัทมี ศักยภาพ
มีความสามารถในการตรวจทานระบบงานได้อย่างเต็มที่และมีประสิทธิภาพพอใจกับการเปิดเผยข้อมูลและประสานงานของผู้บริหาร
และคณะกรรมการบริษัทตระหนักดีว่าหากมีข้อผิดพลาดอันอาจเกิดขึ้นได้ก็จะสามารถระงับและแก้ไขได้ทันท่วงทีจากการมีระบบควบคุมและการตรวจสอบภายในที่ดีในระดับที่สมเหตุสมผล